DA Den Europæiske Unions Tidende CE 88/569

(2004/C 88 E/0580)

SKRIFTLIG FORESPØRGSEL E-1097/04

af Adriana Poli Bortone (UEN) til Kommissionen

(13. april 2004)

Om: Forordning (EF) nr. 2331/2003

Med ikrafttrædelsen af forordning (EF) nr. 2331/2003 (1) af 23. december 2003 er en række lande som for eksempel Argentina og Indien igen blevet berettiget til at modtage fællesskabsstøtte fra den generelle toldpræferenceordning for 2002-04, således at de fra 1. januar 2005 kan opnå nedsættelse i Den Europæiske Unions importafgift for visse arter af færdigbehandlet skind.

I betragtning af,

— at disse lande som følge af et veletableret dumpningssystem har store konkurrencefordele på bekostning af den italienske garveindustry,

— at der ikke er nogen gensidige og ligestillede markedsforhold med hensyn til handelspolitiske foranstaltninger, da både Indien og Argentina har fastsat betydelige afgiftsmæssige og ikke-afgifts-mæssige barrierer for deres egen eksport af råstofer og import af færdigbehandlede produkter,

— at de italienske virksomheder har store vanskeligheder som følge af den faldende efterspørgsel efter færdigbehandlede produkter og den ugunstige euro-dollar-valutakurs,

kan Kommissionen oplyse, om den mener, at forordning nr. 2331/2003 bør tages op til revision?

Svar afgivet på Kommissionens vegne af Pascal Lamy

(30. april 2004)

Kommissionens forordning (EF) nr. 2331/2003 af 23. december 2003 blev vedtaget i henhold til artikel 12 i Rådets forordning (EF) nr. 2501/2001 om anvendelse af en ordning med generelle toldpræferencer til fordel for udviklingslande. Forordning nr. 2331/2003 blev altså vedtaget af Kommissionen på grund af den forpligtelse, den har til at handle på baggrund af retslige rammer, der fastsættes af Rådet.

I det foreliggende tilfælde indeholder ordningen med generelle toldpræferencer, der er en ordning, som løber over flere år, bestemmelse om, at Kommissionen hvert år skal tilpasse præferencerne, sådan som det er sket for 2005 ved forordning nr. 2331/2003. Ordningen med de generelle toldpræferencer bør faktisk betragtes som et kommercielt tilbud med begrænset rækkevidde, og man bør derfor sikre sig, at tilbuddet gives til lande og i forbindelse med produkter, hvor der er et virkeligt behov. Den ovennævnte artikel 12 indeholder derfor en gradueringsmekanisme, der giver mulighed for at fratage et land/produkt den generelle toldpræferencestatus, hvis det pågældende lands/produkts konkurrenceevne på det internationale marked er sikret, og omvendt genindføre den generelle toldpræferencestatus for lande/produkter, der ikke længere nyder godt af toldpræferenceordningen, men som i mellemtiden igen har mistet noget af deres konkurrencedygtighed.

Der er tale om en ikke-politisk foranstaltning, der udelukkende har økonomisk karakter. De objektive kriterier, der har forrang, er de i den ovennævnte artikel 12 nævnte (som ændret ved første artikel i Rådets forordning nr. 2211/2003 af 15. december 2003 (2)). Det er altså i henhold til disse kriterier, at præferencerne for 2005 bliver fastsat for Indien og Argentina og for de varer, der her er tale om.

Instrumenterne til kommercielt forsvar giver mulighed for at bekæmpe dumping, hvis betingelserne herfor er opfyldt. Spørgsmålet om toldmæssige og ikke-toldmæssige hindringer for eksport er en af Kommissionens prioriteter hvad angår både Doha-udviklingsdagsordenen og bilaterale forhandlinger.

Der vil efter høring af alle parter blive vedtaget en ny ordning for de generelle toldpræferencer den 1. januar 2006. Det ærede medlem opfordres til at opmuntre bl.a. industrielle sammenslutninger til at deltage aktivt i disse høringer.

(1) EFT L 346 af 31.12.2003, s. 3.

(2) EFT L 332 af 19.12.2003.